Hamor (AK/SN). Oficialna kupanska sezona w Bjerwałdskim jězoru je zakónčena. Na minjenym posedźenju Hamorskeje gmejnskeje rady wjesnjanosta Achim Junker (CDU) rjekny: „Minjenu sezonu su tysacy hosći z kraja a wukraja wólnočasne zarjadnišća w našej gmejnje wopytali.“ Wón dźakowaše so předewšěm čestnohamtskim zamołwitym, mjez druhim za porjad a wěstotu, wohnjowym wobornikam kaž tež čłonam Němskeho čerwjeneho křiža, staracym so wo wěstotu w a při wodźe. Sportowe čołmy mjeztym do zymskeho składu woža.
W krajinowej wuměłskej twórbje „Wucho“ su lětsa wosom wulkich zarjadowanjow wotměli. Tak běchu hosćo na přikład tež na poskićenja Łužiskeho festiwala a akademije Europskeho chóra Zhorjelc přišli. „Za dźiwadło pod hołym njebjom ze 270 městnami pytamy trajnje spušćomneho wo hospodarjerja, kiž poskići wopytowarjam a wobydlerjam atraktiwny a wobstajny program a zdobom gastronomiske zastaranje zawěsći“, wjesnjanosta Junker rjekny.
Wjetša ličba natyknjenjow
Budyšin. Ličba natyknjenjow z koronawirusom w Budyskim wokrjesu dale přiběra. Krajnoradny zarjad je wčera wo 57 informował. Runje tak stupa tu incidenca, po RKI wučinja wona dźensa 46,6 a je tuž třeći dźeń za sobu nad hódnotu 35. Za wokrjes Zhorjelc poda RKI dźensa incidencu 26,3. Tam rozprawjachu wčera wo 25 infekcijach.
Serbski sejm Michel přijał
Njebjelčicy. Tudyša direktna kandidatka SPD za wólby zwjazkoweho sejma Kathrin Michel je dźensa Njebjelčicy wopytała. Z wjesnjanostu Tomašom Čornakom (CDU) rozhladowaše so wona po wsy a poby w pěstowarni. Po tym su ju čłonojo Serbskeho sejma wo idejach za kulturnu a kubłansku awtonomiju a wožiwjenju serbskeje kultury, rěče a identity informowali.
Pjenjezy za přemysło
Bjez jězbneje dowolnosće po puću był
Budyšin. Na Budyskej Sukelnskej je policija wutoru popołdnju 32lětneho šofera wosoboweho awta zadźeržała. Při přepruwowanju jeho datow zastojnikaj zwěsćištaj, zo bě muž bjez jězbneje dowolnosće po puću. Zdobom běše wón drogi brał a měješe w awće po zdaću kradnjene wěcy. Mjez druhim běchu to hišće originalnje zapakowane parne rjedźaki a prochsrěbaki. Nastroje policija sćaza, dowjeze wodźerja awta k wotedaću kreje a wozjewi jeho pozdatneho padustwa dla. Policija pad přepytuje.
Chasow. Njedźelu, 26. septembra, wot 13 do 18 hodź. budźe při wětrniku w Chasowje dźeń wotewrjenych duri. Wětrnik drje přistupny njebudźe, wobhladać pak móža sej zajimcy historiske twarjenje, kotrež je pod zapřijećom „dom kata“ znate, a kiž bu z Lišeje Hory do Chasowa přenjesene. Na znowanatwarje wobdźěleni rjemjeslnicy na městnje wšelake rjemjesła pokzuja. Wjedźenja su tohorunja planowane. Wo zabawu a dobru naladu staraja so Chróšćanscy muzikanća. Zastup je darmotny. Přiwšěm je kóždy krošik rady widźany a witany. Wšako twar hišće dokónčeny a dozapłaćeny njeje. Čłonojo a přećeljo Njeswačanskeho domizniskeho a kulturneho towarstwa wjesela so na mnohich wopytowarjow.
Předstaja Serbsku protyku
Malešecy. Na premjeru Serbskeje protyki 2022 su wšitcy zajimcy póndźelu, 27. septembra, we 18 hodź. do hosćenca „Wódny muž“ w Malešecach přeprošeni Redaktor protyki Pětr Šołta předstaji nowostku zhromadnje z Lubinu Malinkowej, Gerlind Šubertowej a Gretu Helenu Scheffel, kotrež wurězki ze swojich přinoškow čitaja. Zastup je wot 17.30 hodź.
Zaso smjertny pad
Budyšin. W Budyskim wokrjesu rozprawjachu wčera wo 15 natyknjenjach z koronawirusom a wo jednym smjertnym padźe. Wot 229 schorjenych lěkuja sydom w chorowni. Incidenca tu po RKI je dźensa ze 40,9 třeći dźeń za sobu wyša hač 35. Za Zhorjelski wokrjes podawa RKI incidencu 20,4. Tež tam informowachu wčera wo 15 nowoinfekcijach.
Dźeń wotewrjenych duri njebudźe
Budyšin. Němsko-Serbske ludowe dźiwadło je lětuši dźeń wotewrjenych duri wotprajiło. Kaž w nowinskej zdźělence domu rěka, „tuchwilne połoženje tajke zarjadowanje njedowola. Wěstotne wotstawki njehodźa so za jewišćom, w magacinach a na chódbach dodźeržeć. Ćežkeje wutroby smy so tuž rozsudźili 3. oktobra planowane zarjadowanje wupadnyć dać.“
Doba zapodaća so kónči
Šulu ewakuować dyrbjeli
Malešecy. Jako reakciju na wjacore hrožace mejlki su policisća póndźelu rano Malešansku šulu přepytali. Dotal njeznaći skućićeljo běchu šuli sobotu do toho hrožace powěsće słali. Za přepytanje zasadźichu zastojnicy na rozbuchlinu specializowaneho psa. W tym času dyrbješe 320 šulerjow dom wopušćić. Wokoło 11 hodź. přepytowarjo warnowanje zběhnychu, tak zo su dźěći a młodostni zaso do swojich rjadownjow móhli.
We Wojerecach su minjeny kónc tydźenja na namóc přećiwo wukrajnikam w lěće 1991 dopominali a zdobom kulturnej tydźenjej Budyskeho wokrjesa zahajili.
Wojerecy (AK/SN). Hida cuzym napřećo a prawicarska namóc lěta 1991 we Wojerecach wostanje dźěl stawiznow města. Wona je napominanje, znamjo politiskeho postajowanja zdaloka kaž tež politiskich wuskutkow. To podšmórny direktor Sakskeje krajneje centrale za politiske kubłanje dr. Roland Löffler w přednošku k zahajenju wopominanskeho kónca tydźenja „Wojerecy 1991: Dopomnjenki – Dohlady – Perspektiwy“, z kotrymž zahajichu zdobom interkulturnej tydźenjej Budyskeho wokrjesa, minjeny pjatk we Wojerowskej Łužiskej hali.
Z forumami ze swědkami časa, z fotowej wustajeńcu „Běchmy kolegojo“ a z kritiskim historiskim wobchodźenjom města wot dwórnišća k Łužiskemu naměstu kaž tež z wopominanskimi kemšemi a čitanjom dopominachu we Wojerecach na njelubozne podawki před 30 lětami. Prěni raz zetkachu so we łužiskim měsće zastupnicy wot prawicarskeje namocy w lětach 1991 do 1993 potrjechenych městow Wojerec, Rostocka, Möllna a Solingena.
slk_Latn ces_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn als_Latn szl_Latn hrv_Latn szl_Latn szl_Latn pol_Latn slv_Latn bos_Latn szl_Latn szl_Latn szl_Latn pol_Latn